ועדת המשנה לעניין תוכנית "מעגלי תעסוקה" של משרד הכלכלה, כנסת 19, פרוטוקול מספר 2, 2014-02-04 10:00

מיקי רוזנטל: בוקר טוב, אני שמח לפתוח את ישיבת ועדת המשנה לסוגיית "מעגלי תעסוקה".

מיקי רוזנטל: אנחנו נמצאים בעיצומו של משבר.

מיקי רוזנטל: צר לי על המשבר הזה.

מיקי רוזנטל: קיבלנו פה הבטחה מיושב-ראש דירקטוריון שירות התעסוקה שהתוכנית תוקפא לזמן מה, עד שנוכל לברר את הסוגיות שעומדות על הפרק.

מיקי רוזנטל: העובדים מצדם הסכימו להפסיק את העיצומים.

מיקי רוזנטל: אבל קיימנו דיון אחד בוועדה, והשירות החליט להפעיל את התוכנית.

מיקי רוזנטל: אני בעיקר מצטער על כך, כי הסוגיה על הפרק היא גם סוגיה עקרונית של הפרטת סמכויות ממשלתיות, אבל מעבר לכול היא סוגיה של אמון.

מיקי רוזנטל: במדינת ישראל הנושא של אמון בין עובדים למעסיקים, בין מורים לתלמידים, בין ציבורים שונים נפגעת כל הזמן.

מיקי רוזנטל: מדינה שאין בבסיסה אמון סביר בין חלקיה לא יכולה לקדם פתרונות סבירים.

מיקי רוזנטל: בכל מקרה, הקליינטיים - דורשי העבודה - נפגעים כתוצאה מהמצב ואנחנו קוראים לצדדים לסיים את השביתה במהרה, כמו גם לא לפעול באופן חד-צדדי.

מיקי רוזנטל: אני רוצה לומר משהו על האיש שאמור לקחת את זה הכי ברצינות, והוא שר הכלכלה, שהעובדים בשבילו הם פנצ'ר כמו שהערבים בשבילו הם קוץ בתחת.

מיקי רוזנטל: יש שלושה סכסוכים שנמצאים עכשיו לפתחו והוא איננו - - -

אילן גילאון: לא אומרים "קוץ בתחת", אומרים רסיס בתחת.

מיקי רוזנטל: אני מודה לך על התיקון.

מיקי רוזנטל: רסיס בישבן, ולא פנצ'ר אלא תקר בגלגל.

מיקי רוזנטל: הטרמינולוגיה אולי שונה אבל העובדות אותו דבר.

מיקי רוזנטל: יש סכסוך בשירות התעסוקה, יש סכסוך עם העובדים שאמורים לאכוף את חוקי העבודה ומתנכלים להם, ויש סכסוך ברשות לסחר הוגן - כולם שירותים חשובים לציבור הישראלי, והשר, שכל הסכסוכים האלה הם תחת אחריותו, לא נוקף אצבע.

מיקי רוזנטל: אני קורא לו מכאן להתערב בסכסוך, לנקוט פעולות ולמלא את תפקידו כראוי.

מיקי רוזנטל: אני מברך את חברי הכנסת שהגיעו לדיון.

מיקי רוזנטל: אני רוצה להבין קודם כול ממנכ"ל שירות התעסוקה מה קורה כרגע.

מיקי רוזנטל: תן לנו סקירה קצרה מה המצב כרגע.

<בועז הירש: בוקר טוב, תודה.

<בועז הירש: לצערי, כרגע ועד העובדים הכריז על עיצומים, בין היתר, שכוללים סגירת הלשכות ואי קבלת קהל.

<בועז הירש: דבר שמהווה פגיעה לא רק בתפקוד השירות אלא ביכולת שלו לתת שירות ללקוחות שלו, דורשי העבודה.

שלי יחימוביץ': יש לזה סיבה.

שלי יחימוביץ': הם לא קמו יום בהיר אחד והתחילו לשבות.

<בועז הירש: במסגרת ניסיונות ההידברות שיו"ר מועצת השירות ניסה לתאם עם ההסתדרות, הוא שאל את יו"ר ועד העובדים על מה שיש לו סכסוך עבודה, והוא אמר לו: גם על צבע השולחן.

<בועז הירש: אז אני לא יודע באמת על מה הסכסוך, כי אין סכסוך - - -

שלי יחימוביץ': זה לא נכון שאתה לא יודע, אתה כן יודע.

<בועז הירש: שניה, אם יורשה לי.

שלי יחימוביץ': אל תזלזל באינטליגנציה שלנו.

שלי יחימוביץ': אנחנו נכבד אותך ואתה תכבד אותנו.

<בועז הירש: חס ושלום, לא התכוונתי לזלזל לרגע באף אחד.

אילן גילאון: אתה רוצה הסבר על מה הסכסוך?

אילן גילאון: אולי מישהו יתנדב פה להסביר.

<בועז הירש: אני לא יודע, כי אין סכסוך עבודה.

<בועז הירש: אבל קיבלתי מספר מכתבים מהוועד - - -

אילן גילאון: יש סכסוך עבודה על מקום העבודה.

אילן גילאון: מה אתה לא מבין פה?

שלי יחימוביץ': לא, יש גם סכסוך עבודה רשמי.

מיקי רוזנטל: חברים, בואו ניתן למנכ"ל לומר את דברו.

מיקי רוזנטל: יש הכרזה על סכסוך עבודה באופן פורמלי, עד כמה שאני מבין, יש פה נציג ההסתדרות שגם יסביר לנו.

מיקי רוזנטל: אולי בגלל שהמנכ"ל לא מבין, אולי יש פה חוסר הבנה ואולי נוכל לפתור איזו בעיה.

מיקי רוזנטל: נשמח לסייע.

<בועז הירש: מעבר לכך שאני לא מודע לסכסוך עבודה בנושא, קיבלתי מכתב שמדבר על עיצומים באופן כללי וגם מכתב שמדבר על כך – ואני מקריא – שלאחר מספר התייעצויות עם גורמים משפטיים בנוגע לביצוע מטלות נוספות שכפתה עלינו ההנהלה בחודשיים האחרונים, החליטה מזכירות הוועד הארצי שעובדי ועובדות שירות התעסוקה לא יבצעו מעתה ואילך את המטלות האלו.

<בועז הירש: יש כאן רשימה של מטלות, לא קשורות לתוכנית "מעגלי תעסוקה", ושחלקן מתקיימות בשירות מזה שנים רבות ולא בחודשיים האחרונים.

<בועז הירש: את המכתב השני אין לי, הוא מדבר על עיצומים באופן כללי.

<בועז הירש: אם זכרוני אינו מטעה אותי, בגין תוכנית "מעגלי תעסוקה".

מיקי רוזנטל: נציג ועד העובדים, עופר לוי, אתה תאמר לנו על מה הסכסוך.

מיקי רוזנטל: אולי באמת אין סכסוך.

מיקי רוזנטל: אולי אקדים ואומר דבר אחד - - -

<דורון קרני: יש סדרה של סכסוכים.

מיקי רוזנטל: אני אומר למנכ"ל את הדבר הבא: ראה, יש מיקור חוץ במספר נושאים בשירות התעסוקה והעובדים לא קובלים עליהם.

מיקי רוזנטל: מעניין שבכל פעם שזה מגיע רק לנושא אחד, והוא נושא שלילת הקצבאות, העובדים קופצים.

מיקי רוזנטל: למה?

מיקי רוזנטל: רק זה מפריע להם?

מיקי רוזנטל: האם זה לא עוד ניסיון לפגוע בסמכות שלטונית מובהקת, שאתם מנסים בכל מיני דרכים, קצת מורכבות, לכבס את זה, אבל עצם לאלץ את העובדים האלה להיות חותמת גומי לתהליך שאין להם שליטה עליו.

מיקי רוזנטל: אולי זה העניין, כי העובדה היא, כאמור, שיש מיקור חוץ בהרבה מאוד נושאים והעובדים לא קופצים אף פעם.

מיקי רוזנטל: למה הם קופצים במקרה הזה?

מיקי רוזנטל: בבקשה, יושב-ראש ועד העובדים.

<עופר לוי: בוקר טוב לכולם.

<עופר לוי: לגבי האמינות של הדברים שנאמרו לגבי יושב-ראש מועצת השירות, אני לא רוצה לחזור עליהם.

<עופר לוי: אני רק אומר שכולם הבינו בדיוק את הדברים.

<עופר לוי: אם ב-15 בינואר יושב-ראש מועצת השירות מצהיר פה שהוא מקפיא את התוכנית עד תום ההידברות וחוזר בו בצורה דורסנית וכוחנית, אז הדברים, אני חושב, מדברים בעד עצמם.

<עופר לוי: יש פה הפרת התחייבות שלטונית, שיהיה ברור.

<עופר לוי: ב-15 בינואר הסכמנו לחזור לעבודה כי הצהירה פה הנהלת השירות – יושב-ראש מועצת השירות, על הקפאת התוכנית.

<עופר לוי: שעה לאחר מכן הופץ במייל על-ידי הנהלת השירות שהתוכנית בסך הכול מוקפאת למספר ימים.

<עופר לוי: אמרתי: אולי טעיתי.

<עופר לוי: הלכתי לפרוטוקול, בפרוטוקול לא צוין מספר ימים ולא צוינה תקופת זמן.

<עופר לוי: צוין בצורה הכי ברורה – הידברות.

<עופר לוי: יתר על כן, מגמר הישיבה לא נקראתי ולו לישיבה אחת, וזה אומר את הדברים וזה מסביר את הכוחנות.

<עופר לוי: המנכ"ל הקריא פה פעולות שטענו שאנחנו לא עושים.

<עופר לוי: אז בואו אסביר לכם - קראתי את חוק שירות התעסוקה.

<עופר לוי: חוק שירות התעסוקה מבהיר בצורה הכי ברורה מה חובה על עובדי השירות לעשות.

<עופר לוי: כאשר שירות התעסוקה מנה 1,200 עובדים, מתוכם כ-700 מקבלי קהל, היתה בשירות התעסוקה הנהלה מצומצמת ושני סמנכ"לים.

<עופר לוי: היום שירות התעסוקה מונה כ-650 עובדים, ארבעה סמנכ"לים, הנהלה מורחבת ו-250 מקבלי קהל.

<עופר לוי: יוכלו לומר לי פה הנוכחים אם אנחנו יכולים לבצע את המטלות שהוטלו עלינו.

<עופר לוי: כולם מבינים את הדברים וכולם רואים.

<עופר לוי: באמת, אני רוצה בסך הכול לחזור לתת שירות לדורשי העבודה, אנחנו רוצים לשרת את הלקוחות שלנו.

<עופר לוי: בסך הכול מה שאנחנו מבקשים - תנו לנו לעבוד בשקט, אל תבואו לנו כל יום עם תוכנית חדשה.

<עופר לוי: אנחנו לא רוצים להיות מופרטים, אנחנו לא רוצים לשלוח את דורשי העבודה להיות אנשים ששוללים להם את הקצבאות ללא הצעת מקום עבודה.

<עופר לוי: מה זה תוכנית "מעגלי תעסוקה"?

<עופר לוי: מישהו ראה שם איזושהי הכשרה מקצועית?

<עופר לוי: מישהו ראה שם משהו שקשור לעבודה?

<עופר לוי: אין.

<עופר לוי: אנחנו אומרים: אנחנו רוצים לחזור לעבודה סדירה ורוצים שהנהלת שירות התעסוקה תעמוד בהתחייבות שלה ותקפיא את תוכנית "מעגלי תעסוקה".

מיקי רוזנטל: תודה רבה לך.

מיקי רוזנטל: דורון קרני, אתה נציג ההסתדרות.

מיקי רוזנטל: תגיד לנו את עמדת ההסתדרות בסוגיה: יש סכסוך עבודה?

מיקי רוזנטל: העובדים צודקים?

מיקי רוזנטל: מה קורה?

<דורון קרני: העובדים צודקים, ועוד איך צודקים - יש סכסוך עבודה.

<דורון קרני: כל תהליך ההידברות עם הנהלת שירות התעסוקה, כולל עם יושב-ראש המועצה – אני מדבר על החודשים האחרונים - אנחנו באיזשהו מעגל קסם.

<דורון קרני: מצד אחד, מדברים ומסכימים על משהו, ואחר כך עוד פעם צעדים חד-צדדיים של ההנהלה ואנחנו שוב חוזרים לעניין של העיצומים.

<דורון קרני: חייבים לשבור איכשהו את המעגל הזה.

<דורון קרני: באמת יש פה סוג של היתממות של ההנהלה, משום שגם כשהסכמנו שאנחנו משאירים את כל המחלוקות בצד, למעט הנושא של ויסקונסין, גם זה לא עבד.

<דורון קרני: אמרנו הנושא של ויסקונסין – חשבנו שאנחנו לא חלוקים עליו, מסתבר שאנחנו כן חלוקים - ובשאר הדברים אנחנו פותחים דף חדש.

<דורון קרני: אבל זה פשוט לא מסתייע, כל פעם יש צעדים חד-צדדיים.

<דורון קרני: הרי לא מדובר פה על כסף.

<דורון קרני: זה לא מאבק של עובדים על תוספות שכר, יש פה מאבק על מקום עבודה.

מיקי רוזנטל: לעובדים אין דרישה לתוספות שכר עכשיו?

<דורון קרני: לא.

<דורון קרני: יש להם דרישה למקום העבודה.

מיקי רוזנטל: זה נאמר גם בפעם שעברה, לפרוטוקול.

יעקב מרגי: הוא אמר זאת כל פעם.

מיקי רוזנטל: אני יודע, אני רק רוצה לוודא את העניין הזה, כי - - -

שלי יחימוביץ': כי זה השקר שמופץ.

<דורון קרני: ודאי.

<דורון קרני: במה תיאחז הנהלת רשות התעסוקה?

<דורון קרני: הם אומרים: הם רוצים כסף.

<דורון קרני: הם לא רוצים כסף, הם חוששים למקום תעסוקתם.

<דורון קרני: הרי מה אומרת, בגדול, כל התוכנית עם השמות שכל פעם משנים אותם?

<דורון קרני: שבסופו של דבר גם נושא ההשמה לא יהיה שם, יהיה בחוץ.

<דורון קרני: אז בשביל מה צריך שירות תעסוקה?

<דורון קרני: את נושא ההכנה אתה עושה בחוץ, את זה אתה עושה בחוץ ובסוף את גם את ההשמה תעשה בחוץ, אז בשביל מה צריך אותם?

<דורון קרני: זה החשש הגדול, כי צריך שכל התוכנית תהיה בתוך שירות התעסוקה ולא מחוצה לו.

<דורון קרני: פה מדובר על מאבק על מקום עבודה, וזה חשוב שאנשים יידעו.

<דורון קרני: לכן צריך לדבר, אנחנו בעד הידברות.

<דורון קרני: הרי כולנו יודעים - שביתות זה דבר לא טוב, אף אחד לא נהנה מזה, זה לא טוב לאף אחד.

<דורון קרני: אבל אי אפשר שבכל פעם מדברים, כביכול מסכימים והופ – עוד פעם מקבלים צעד חד-צדדי.

<דורון קרני: כמו שקראת לשר להתערב, אני קורא להנהלה להיכנס להידברות אמיתית, לא להידברות שמחר אני אבצע ואתה תדבר אתי אחרי שביצעתי.

<דורון קרני: לא, נגיע להסכמות ונבצע ביחד את העבודה.

מיקי רוזנטל: תיכף נשמע גם את נציג האוצר, אבל קודם את חברי הכנסת.

מיקי רוזנטל: אני חש קצת מוזר, אני מודה.

מיקי רוזנטל: יושב פה יושב-ראש ועדת העבודה והרווחה, חבר הכנסת כץ, שנתן לי את הזכות לשבת בראשות ועדת המשנה הזאת, אבל הוא גם מנוסה ממני - - -

אילן גילאון: אל תתייחס אליו.

מיקי רוזנטל: טוב.

מיקי רוזנטל: אז אני מברך אותך שבאת.

אילן גילאון: יש לו היום יום הולדת.

אילן גילאון: מזל טוב.

מיקי רוזנטל: תפסתם אותי.

מיקי רוזנטל: תודה רבה.

מיקי רוזנטל: חברת הכנסת שלי יחימוביץ, בבקשה.

שלי יחימוביץ': מזל טוב, מיקי.

שלי יחימוביץ': אוהבים אותך, מכבדים אותך, מעריכים אותך.

שלי יחימוביץ': יום הולדת שמח.

שלי יחימוביץ': (מחיאות כפיים)

מיקי רוזנטל: זה מביך אותי מאוד.

מיקי רוזנטל: אני מבקש, הברכות של שלי הן בשם כולם ונעבור לנושא.

שלי יחימוביץ': קודם כול, סכסוך העבודה הזה ספציפית הוא מקומם וחמור במיוחד מכיוון שיוצאת כאן לדרך תוכנית שיוצאת לדרך שלא על פי חוק.

שלי יחימוביץ': הרי תוכנית ויסקונסין היתה כרוכה בחקיקה מאוד ענפה, ו"מעגלי תעסוקה", שאנחנו עדים עכשיו ליישום שלה, היא הראש החדש של המפלצת "חוזרים לעבודה", שהיא הראש החדש של המפלצת "אורות לתעסוקה", שהיא הראש החדש של המפלצת ויסקונסין.

שלי יחימוביץ': ישבה ועדה בראשות חבר הכנסת חיים כץ, שהקדיש לזה לילות כימים, למד את הנושא, הכיר אותו על בוריו, ועדת העבודה והרווחה שלו היתה מורכבת מכל סיעות הבית, דנה בנושא ביסודיות רבה והורדנו את תוכנית ויסקונסין מסדר היום.

שלי יחימוביץ': היא לא עברה בכלל את מסלול החקיקה, היא הורדה.

שלי יחימוביץ': כאן, פשוט באופן בלתי חוקי, בניגוד להחלטת הכנסת, ולא רק זה אלא גם לא במכרז.

שלי יחימוביץ': מילא, אנחנו מכירים הפרטות, אבל לפחות בהפרטות וב-outsourcing יש מכרז.

שלי יחימוביץ': בלי מכרז, פשוט מעל הראש של כל נוהל תקין של כל חקיקה הלכו והפריטו שירות שלם, ביטוי והוצאה לפועל של ויסקונסין המקורית.

שלי יחימוביץ': איזה פיילוט הם צריכים?

שלי יחימוביץ': הם צריכים פיילוט?

שלי יחימוביץ': הפיילוט כבר היה, הוא עלה לנו מאות מיליוני שקלים בשעתו.

שלי יחימוביץ': היו כבר מרכזים כאלה בכל מקום, היו השמות, היו מנטורים, היו מלווים, היו קורסים חסרי תועלת, שפכנו על זה מאות מיליוני שקלים שהלכו לגורמים פרטיים, ועכשיו הם חוזרים על זה שוב מאחורי הגב שלנו.

שלי יחימוביץ': ובמיוחד מקומם אותי העובדה שמתארים את העובדים כרודפי בצע.

שלי יחימוביץ': זה התדרוכים שמגיעים – רודפי בצע, כל מה שהם רוצים זה כסף.

שלי יחימוביץ': הם לא רוצים כסף, הם רוצים להמשיך למלא את חובתם ואת תפקידם במסגרת שירות המדינה, הם מבקשים שלא יפריטו נתח כל כך גדול מהשירות.

שלי יחימוביץ': הם אומרים: אנחנו יודעים לתת את זה.

שלי יחימוביץ': מה מנטור מבחוץ – אחזור על מה שאמרתי בפעם הקודמת – "מנטור", מה זה "מנטור"?

שלי יחימוביץ': אפשר לחשוב שיש תואר במנטור למובטלים.

שלי יחימוביץ': מה מנטור מבחוץ יודע יותר טוב ממה שעופר או כל עובד אחר בשירות התעסוקה יודע?

שלי יחימוביץ': מה שקרה כאן זה חטא על פשע, כי ישב כאן שרגא, שאנחנו מכבדים אותו ומעריכים את פועלו, והבטיח לחבר הכנסת חיים כץ, יושב-ראש הוועדה, שהוא מקפיא את התוכנית עד לבירור העניין, לבקשתו של יושב-ראש הוועדה.

שלי יחימוביץ': ויום אחרי זה או יומיים אחרי זה כבר מופיעים המנטורים במקומות העבודה.

שלי יחימוביץ': איזו סיבה יש להם לא לשבות?

שלי יחימוביץ': לכן חשוב לי להגיד בפורום הזה, קודם כול, שאנחנו מגבים את השביתה הזאת, היא מוצדקת.

שלי יחימוביץ': היא אפילו לא על החמאה והמרגרינה, היא על הא'-ב' ואת מגנים בזה על ציבור מאוד גדול ומגנים על שירות התעסוקה מפני הפרטה.

שלי יחימוביץ': באופן אישי, מאוד כואב לי שמצפצפים עלינו בצורה כל כך בוטה, לא בפעם הראשונה.

מיקי רוזנטל: תודה רבה לך.

מיקי רוזנטל: חבר הכנסת אילן גילאון, בבקשה.

אילן גילאון: מן הסתם, אמשיך את הקו ששלי התחילה אתו.

אילן גילאון: כל מאבק מקצועי הוא מאבק לגיטימי, יש גם מאבק אחד שהוא קדוש – מאבק על מקום העבודה.

אילן גילאון: אני מדבר אליך, מנכ"ל הרשות, משום שהמנכ"ל הקודם לפחות הבין שהוא גם צריך להגן גם על שירות התעסוקה מפני הפרטה.

אילן גילאון: אני חושב שלא היה נושא, היושב-ראש חיים כץ, שהכברנו - -

חיים כץ: הוא היושב-ראש.

אילן גילאון: היושב-ראש של הוועדה, לא של ועדת המשנה.

אילן גילאון: - - שהשחתנו עליו כל כך הרבה דיבורים וכל כך הרבה מילים כמו על ויסקונסין האומללה הזאת.

אילן גילאון: כל פעם היא הופיעה בצורה אחרת: פעם "מעגלי תעסוקה", פעם "אורות תעסוקה", פעם "נרות תעסוקה" – זה לא משנה מה.

אילן גילאון: הסברנו באופן מפורש שהדבר האחרון שאנחנו רוצים לעשות הוא שגם לשכת התעסוקה במדינת ישראל תהיה מופרטת, ויש לנו עניין מרכזי בדבר הזה.

אילן גילאון: אדוני המנכ"ל, אתה לא רק בסכסוך עבודה עם העובדים שלך, אתה גם בסכסוך עבודה עם ועדת העבודה והרווחה, משום שהיתה התחייבות.

אילן גילאון: יושב-ראש הוועדה ישב, ואני לצדו, יחד עם שרגא ברוש, וסיכמנו שנמצא תצורה אחרת.

אילן גילאון: התצורה האחרת שאנחנו מוצאים אותה, שהדבר הזה יהיה בילט-אין בתוך שירות התעסוקה, ולא שום דבר אחר.

אילן גילאון: אני כבר מתחיל לשעמם את עצמי, כמה פעמים אפשר להגיד את הדבר הזה?

אילן גילאון: צריך לקרוא לפה את ראש הממשלה, לא מספיק השר, להבין מי זה המטומטם הזה בוויסקונסין שכל פעם דוחף את הדבר הזה מכל חור אפשרי, ופעם אחרי פעם אנחנו מתווכחים על הדבר הזה.

אילן גילאון: אולי זה לא רגיל לכם שעובדים עושים מאבק עקרוני ובגלל זה אתם לא רגילים לתפוס את המאבק הזה.

אילן גילאון: זה מה שקורה היום.

אילן גילאון: אני מצטרף לשלי בעניין הזה, ואני מניח שזו העמדה הדומה של כל החברים בוועדה – אנחנו בסכסוך עבודה אתכם, כי אתם התחייבתם ליושב-ראש הוועדה שאתם מקפיאים את התוכנית, ובינתיים אתם עושים צעדים חד-צדדיים, וגם לא חוקיים, אמרה את זה שלי.

אילן גילאון: גם לא חוקיים.

מיקי רוזנטל: תודה רבה לך, חבר הכנסת גילאון.

מיקי רוזנטל: חברת הכנסת מיכל בירן, בבקשה.

מיכל בירן: גם אני מתחילה לשעמם את עצמי, ואני פה רק שנה.

אילן גילאון: זה משעמם.

אילן גילאון: צודקת.

מיכל בירן: אבל אני בכל זאת רוצה שוב לחדד את הדברים.

מיכל בירן: אני חושבת שיש פה שתי בעיות: דבר ראשון, התוכנית הזאת לא טובה, בלי קשר לכלום.

מיכל בירן: ללמד את זאת שהיתה מנקה קודם לכתוב קורות חיים שבהם היא תכתוב שהיא היתה מנקה ממש לא יגרום לה להתקבל להיי-טק.

מיכל בירן: אם רוצים לעשות שינוי בחיים של אנשים צריך להביא קורסים טובים, הכשרה טובה שמאפשרת לעבור לעבודה בשכר יותר גבוה וביותר ביטחון תעסוקתי.

מיכל בירן: זה דבר ראשון, בלי קשר.

מיכל בירן: זו מחלוקת מקצועית על התוכנית הזאת.

מיכל בירן: העצמה זה אחלה, אם זה בא עם עוד כלים ועוד תהליכים.

מיכל בירן: הדבר השני הוא שהמטרה האמיתית של התוכנית הזאת היא הפרטת שירות התעסוקה.

מיכל בירן: אני חושבת שזה ממש רק הצעד הראשון בהפרטת כל המדינה, שכבר התחילה.

מיכל בירן: אני חושבת שאם זה קרב שנפסיד בו זה ממש יהיה מדרון חלקלק, שבכוח רב אנחנו מנסים לא לגלוש בו.

מיכל בירן: אני חושבת שהאמת במלוא מערומיה התגלתה כשיושב-ראש ועדת המשנה, מיקי רוזנטל, שאל בצורה מאוד מפורשת את רן מהאוצר: אם הפיילוט יהיה מוצלח, נבדוק ונראה שהכול בסדר, תקלטו אותם לשירות המדינה?

מיכל בירן: עכשיו אתם לא בטוחים, אתם לא יודעים אם תצטרכו אותם, אתם לא רוצים להתחתן אתם לפני שבדקתם את הסחורה.

מיכל בירן: אבל אם הסחורה תהיה טובה ותגיעו למסקנה שהיא טובה, תהיו מוכנים לקלוט אותם לשירות המדינה?

מיכל בירן: התשובה היתה חד-משמעית, בלי הרהורים, בלי ללכת לבדוק בשום מקום: לא.

מיכל בירן: אתם לא רוצים לעשות את זה, כי המטרה האמיתית של התוכנית היא להפריט ולצמצם את שירות המדינה, וזאת האמת לאמיתה.

מיקי רוזנטל: תודה רבה.

מיקי רוזנטל: חבר הכנסת מרגי, בבקשה.

יעקב מרגי: תוך כדי שמדברים אני חושב לומר משהו אחר.

יעקב מרגי: מה, אחזור על כל הדברים?

אילן גילאון: תציע שם חדש.

שלי יחימוביץ': הם חוזרים על ויסקונסין שוב ושוב.

יעקב מרגי: למזלי, מצאתי.

יעקב מרגי: זה טיעון שיכול גם לסייע, זה לא סתם כדי לומר.

יעקב מרגי: שר האוצר מכר לנו משנה סדורה, שאם נקצץ את קצבאות הילדים אנשים לא יישענו על קצבאות וייצאו לעבודה.

יעקב מרגי: קיצצו את קצבאות הילדים, לא ראינו שום השקעה בהוצאת אנשים לעבודה.

שלי יחימוביץ': טוב, כי לא היה להם מנטור.

יעקב מרגי: לא הכשרה מקצועית, לא קורסים, לא הפניות, לא כלום.

יעקב מרגי: קיצצו.

יעקב מרגי: את זה אני אומר גם לנציג האוצר וגם למנכ"ל השירות - זה לא יכול ללכת ככה.

יעקב מרגי: אם אתם רוצים שמישהו יאמין לתוכניות העתידיות, בואו נראה אתכם מכניסים תוכן לשירות התעסוקה.

יעקב מרגי: אמרתי לכם גם בדיון הקודם חד-משמעית: אתם לא יכולים מצד אחד לרוקן את שירות התעסוקה, לחנוק אותו, לא לאשר תקנים, לא לתת תכנים ולא כלום, ולאחר מכן, השלב הבא תגידו שזה גוף שכבר שבק חיים, אין הצדקה.

יעקב מרגי: נעשה לו רצח אופי, אחרי שהרגנו אותו, דיללנו אותו, עשינו אותו שדוף קנים, לאחר מכן גם דעת הקהל תאמר: באמת, מה צריך את שירות התעסוקה?

יעקב מרגי: זו שיטה, זו שיטה שחוזרת כמעט בכל תחום.

יעקב מרגי: הרי היו ניסיונות ולא צלחתם.

יעקב מרגי: אף אחד לא רוצה להשאיר מקבלי קצבאות ומובטלים בבית, אף אחד לא רוצה לפתח תרבות בטלה.

יעקב מרגי: כולנו רוצים שכל אדם יתפרנס מיגיע כפיו, כל אחד ברמתו הוא.

יעקב מרגי: לכן, כדי שנאמין – היום, לצערי הרב, אנחנו לא מאמינים.

יעקב מרגי: לצערי הרב, מאמינים יותר לתחושות של שירות התעסוקה, של ועד העובדים, של העובדים - כדי שבכלל נתחיל לדון אם באמת התוכניות רציניות, בוא נחזיר את החיים, נחזיר את הסומק ללחיים של שירות התעסוקה.

יעקב מרגי: ואם צריך להבריא שם משהו – שמעתי לא אחת, גם מיושב-ראש ועד העובדים, שהוא מוכן לתת כתף, והעובדים מוכנים, אם משהו לקוי אצלם, להקריב ולתקן.

יעקב מרגי: יש פה פעולות חד-צדדיות שלא יסייעו בידיכם לשום כיוון, לא תצליחו להגיע לשום דבר.

מיקי רוזנטל: תודה, חבר הכנסת מרגי.

מיקי רוזנטל: הגיע תורך, חבר הכנסת חיים כץ.

מיקי רוזנטל: אתה רוצה לשמוע קודם את נציג האוצר - - -

חיים כץ: לא לא.

מיקי רוזנטל: - - או אתה רוצה לומר את דברך?

מיקי רוזנטל: בבקשה.

חיים כץ: אין לי כלום נגד האוצר, אני אומר לך את האמת.

מיקי רוזנטל: המפתח לא שם?

חיים כץ: שמעתי את חברי הכנסת, וגם אמרה שלי שדנו בזה ודיברנו בזה.

חיים כץ: אני לא רואה הרבה טלוויזיה, אבל לאחרונה אני רואה את צופית גרנט – "לא באים לבד".

חיים כץ: הפנייה שלי להסתדרות: למה אתם ישנים?

חיים כץ: הולכים לפגוע בציבור עובדים.

חיים כץ: אתם מדברים על ביחד, אז תנו מכה.

חיים כץ: אם בא הוועד ומשתמש בנשק האחרון שיש לו, הוא נשק השביתה - הוא לא רוצה לשבות, הוא רוצה לבוא לעבודה ורוצה לעבוד.

חיים כץ: אתם טובים בפרסומים או בעשייה?

חיים כץ: עכשיו אנחנו ברגע האמת.

חיים כץ: אין לי כלום, לא לאוצר ולא לשרגא.

חיים כץ: את שרגא אני לא מבין, אני אומר לך את האמת.

חיים כץ: הוא גם איש של משא ומתן והוא גם תעשיין ומבין מה זה כסף, וביתר קלות הוא מוציא שמונה מיליון שקלים, שהוא יודע שאותם מנטורים, גם אם הם ילמדו את אלה שאמורים למלא את קורות החיים, הם לא בדיוק יקבלו עבודה.

חיים כץ: הם במיד-טק, הם לא בהיי-טק, הם גם בלואו-טק.

חיים כץ: קורות החיים לא משנים.

חיים כץ: בעבודה עתירת עבודה לא מחפשים קורות חיים.

חיים כץ: אז גם אותו אני עוזב, צר לי שהוא לא פה בכלל.

חיים כץ: אבל אתם, ההסתדרות, אתם המפתח.

חיים כץ: אם אתם לא מבינים – אני עמדתי מול ביבי נתניהו ואיימו עלי, וקברתי את ויסקונסין.

חיים כץ: אילן גילאון, היה לי אתו קטע שאמר לי: שמע, אני לא יכול להצביע נגדך ולא מרגיש וזה.

חיים כץ: אמרתי לו: עזוב, הכול יהיה בסדר, כי חשבתי שזה רע.

חיים כץ: ואם לוועדה הזאת היו סמכויות בקטע הזה אז היית מבין איך עובדים.

חיים כץ: צר לי שאריאל לא פה, הוא היה צריך להיות פה, כי זה בנפשנו.

חיים כץ: אתם, בהסתדרות, אתם הכתובת.

חיים כץ: לא מעניין אותי מה שהאוצר יגיד, הוא אומר מה שאמרו לו להגיד.

חיים כץ: אם לא היה אומר מה שאומרים לו להגיע היה מגיע בר סימן טוב, אם זה היה חשוב.

חיים כץ: אני אומר לך את האמת, ברגע שמיניתי אותך לעמוד בראש הוועדה אז אני מכבד, אתה היושב-ראש.

חיים כץ: אבל זה חשוב אז באתי וחשבתי שחלילה עוד מישהו יחשוב שאני לא סומך – אז אני סומך עליך בשתי ידיים וגם ברגליים, אבל מאחר שזה חשוב באתי.

חיים כץ: אני אומר להסתדרות: תתעוררו, זה רגע המבחן שלכם, לא שלהם.

חיים כץ: אני יכול להסתכל לך בעיניים, אני הייתי שם, הייתי מול ביבי.

חיים כץ: אמרו לי: תשמע, זה דגל.

חיים כץ: אמרתי לו: לא מבין, לא מכיר, לא יהיה, והשתמשתי בכל הכלים האפשריים שיש בכנסת כדי להפיל את זה, ולא רצתי לתקשורת ולא אמרתי כלום.

חיים כץ: הוא התנהג כמו ג'נטלמן, הוא כיבד את הכללים, וסגרנו את ויסקונסין.

חיים כץ: האוצר, למרות שהוא אמר לי: תשמע, אנחנו לא הולכים להכניס את זה בדלת האחורית, ואם תגיד שאתה לא רוצה אז לא נעשה את זה – אז הוא נעשה.

חיים כץ: היום זה המבחן שלך – שלך זה ההסתדרות, לא אתה אישית – ולא של עופר לוי מהוועד ולא של אף אחד.

חיים כץ: היום זה איך ייראה השירות הציבורי.

חיים כץ: הם רוצים לעשות סדק בקיר ומוכנים לזרוק הרבה מיליונים, ואתה צריך ליצוק בטון.

חיים כץ: ואם אתה צריך ליצוק אתה צריך – אתה - לבוא הביתה, לכנס את ההסתדרות ולהתחיל לסגור חלקים של המשק הישראלי, שיבינו שזה עולה להם.

חיים כץ: אתה זורק אותם לבד למערכה.

חיים כץ: למה?

חיים כץ: "אנחנו מאוגדים", בטלוויזיה כולם באים ביחד.

חיים כץ: מה שאני מבקש ממך: אתה לא אומר כלום לאוצר, הם לא מעניינים וגם מה שיגיד מנכ"ל שירות התעסוקה לא מעניין, כי אומרים לו מה להגיד.

חיים כץ: אתה, תחזור הביתה, תבוא לעופר לוי ותגיד לו: אנחנו ביחד, ומזעזעים את המשק הישראלי.

חיים כץ: אני, כיו"ר ועד, אומר לך שאנחנו לא רוצים שביתות.

חיים כץ: אני אומר לך כמי ש-20 שנה לא שבת שעה, כשאני מבין מה זה הלקוח.

חיים כץ: אבל אני לא מבין את שרגא; שמונה מיליון שהוא שם להשמה, והוא איש שמבין מה זה נצילות, הוא יודע שאם הוא ישים שמונה מיליון בשירות התעסוקה יהיה לו השמות של 20,000 איש.

חיים כץ: כמה הוא יביא מהשמונה מיליון פה – 500?

חיים כץ: 700?

חיים כץ: אבל מה לעשות, צר לי.

חיים כץ: אני קורא לך: תתעוררו ותיישמו את מה שאתם שמים בטלוויזיה כל יום – להתאגד.

חיים כץ: זה מה שתעשו, ואחרי זה לנו יהיו פה חיים קלים.

חיים כץ: תעביר את המסר.

חיים כץ: תודה רבה לך.

<דורון קרני: את כל המסרים שלך עד היום העברנו, גם את המסר הזה נעביר.

חיים כץ: זה נראה מחר בתקשורת מה אתם אומרים ומה אתם עושים.

חיים כץ: לא רק מה אתם אומרים - מה אתם עושים.

חיים כץ: תכנסו את הוועדים במדינת ישראל ותכריזו מלחמה.

חיים כץ: זה המקום, וזה מה שצריך להיות, כי ניסינו בהידברות.

חיים כץ: ואני לא רוצה להגיד שרימו אותנו, לא רימו אותנו.

חיים כץ: לא רימו אותנו, לא קצבו לנו את הזמן.

חיים כץ: שרגא לא רימה אותנו.

חיים כץ: הוא אמר: אני משעה את העיצומים, והוא לא הגדיר לכמה זמן.

חיים כץ: הוא לא הגדיר, הוא לא רימה.

חיים כץ: אני לא אגיד שהוא רימה אם הוא לא רימה.

חיים כץ: הוא שיחק כמו פוליטיקאי, יפה.

חיים כץ: אבל אנחנו צריכים להתעורר.

חיים כץ: אני מדבר אתך פה בפן של עובד, שרואה את העבודה המאורגנת במדינת ישראל, שרואה את השכר ההוגן במדינת ישראל, שרוצה שלא יהיו קצבאות, שאנשים יתפרנסו מעבודה ויוכלו לחיות ממה שהם מרוויחים ולא יצטרכו לקבל השלמת הכנסה.

חיים כץ: זה מה שאני רוצה, מה לעשות, בעוונותיי.

<דורון קרני: פה אנחנו מסכימים.

מיקי רוזנטל: תודה רבה, חבר הכנסת כץ.

מיקי רוזנטל: חבר הכנסת ליצמן, בבקשה.

יעקב ליצמן: אני אחכה לאוצר.

מיקי רוזנטל: בבקשה, רן.

שלי יחימוביץ': מיקי, הערה אחת.

שלי יחימוביץ': האוצר נותן לשירות התעסוקה כסף רק לתקציב קניות.

שלי יחימוביץ': זאת אומרת, אנחנו לא יכולים לפטור את האוצר כי זה לא שהאוצר אומר לשרגא ברוש: או שתייצר משרות בתוך שירות התעסוקה או שתוציא את זה ל-outsourcing.

שלי יחימוביץ': הוא נותן לו מלכתחילה תקציב שאי אפשר להוון אותו לתקנים.

שלי יחימוביץ': סתם הערה לסדר.

מיקי רוזנטל: זו הערה מאוד חשובה, מהטעם הפשוט שעובד בשירות התעסוקה מתמודד עם מאות תיקים, והמשמעות היא שהוא הופך להיות לחלק ניכר - - -

חיים כץ: אחד ל-800.

מיקי רוזנטל: עד 800 תיקים.

<עופר לוי: עם יישומה של התוכנית התבשרנו שבשירות התעסוקה מתבטלים 30 תקנים.

<עופר לוי: אז רק תבינו את האמת מאחורי הדברים.

מיקי רוזנטל: אני לא צריך להוסיף.

מיקי רוזנטל: אם המשמעות היא שעובד בשירות התעסוקה צריך להתמודד עם מאות תיקים ולא מסוגל להתמודד אתם בכלל - - -

אילן גילאון: יכול להיות שאתם צריכים להכריז על עצמכם כעסק פרטי ואז אולי תקבלו עבודה.

שלי יחימוביץ': תזכו במכרז כי אתם הכי מיומנים ותהיו גם הכי זולים.

שלי יחימוביץ': אבל אין מכרז בעצם.

חיים כץ: הניסיון להגיד שיקלטו אחר כך את המנטורים בשירות התעסוקה לא רציני.

חיים כץ: אגיד לך למה הוא לא רציני.

חיים כץ: המנטורים האלה לא יבואו לשירות התעסוקה בשביל 6,000 שקלים לחודש, כשהם מרוויחים עכשיו 80,000 או 90,000 או 100,000.

חיים כץ: הם לא יבואו בשביל 6,000 שקל בחודש.

חיים כץ: אז כל הסיפור שיקלטו אותם, גם אם שירות התעסוקה יגיד שהוא מוכן לקלוט אותם – הם פשוט לא יבואו.

חיים כץ: אם היום אתה משלם לבן-אדם 80,000 או 70,000 שקלים בחודש או 50,000 בחודש, הוא לא יבוא בשביל 6,000.

חיים כץ: לא יבוא.

חיים כץ: קח את זה לתשומת ליבך.

מיקי רוזנטל: אגיד לך מה עמד מאחורי הרעיון של ההצעה הזאת.

מיקי רוזנטל: אני לא רוצה שייצא מצב שתמיד העובדים אומרים: לא מוכנים.

מיקי רוזנטל: העובדים עכשיו כן מוכנים.

מיקי רוזנטל: בואו נבחן פעם אחת למה אתם מתכוונים כשאתם אומרים: נעשה פיילוט.

מיקי רוזנטל: האם הפיילוט הוא בשביל להחליש את שירות התעסוקה, כמו שאנחנו חושדים, או שהפיילוט באמת נועד לבחון את העניין ואחר כך נחזק את שירות התעסוקה כשנקלוט את כל האנשים האלה.

מיקי רוזנטל: הרעיון הוא לבחון את כוונות האוצר.

מיקי רוזנטל: הם כבר אמרו לא, והעובדים אמרו כן.

מיקי רוזנטל: אז בפעם הראשונה אי אפשר להאשים את העובדים שהם לא רוצים.

מיקי רוזנטל: הנה, העובדים אמרו שהם רוצים, והאוצר אומר: לא רוצה.

מיקי רוזנטל: בלי שנכנסנו למספרים.

שלי יחימוביץ': זו לא הפעם הראשונה.

מיקי רוזנטל: לא משנה, מאז שאני יושב-ראש ועדת המשנה, שזה שבועיים.

מיקי רוזנטל: אני באמת נסמך על ניסיונכם, אתם מנהלים את המאבק הזה שנים ואני מבין את התסכול הרב.

מיקי רוזנטל: ובכל זאת, אני מנסה למצוא פתרון שגם לא פוגע באמונות שלי, גם לא פוגע בשירות התעסוקה וגם מקדם תוכנית, שבעיניי היא לא הכי גרועה, יש גרועות ממנה.

שלי יחימוביץ': עופר אמר כאן דבר יותר חמור – יש כאן המרה של תקנים לטובת תקציב קניות, שזה ממש שיא החומרה.

שלי יחימוביץ': בשעתו, לפני כמה שנים, היה סעיף בחוק ההסדרים שצ'יפר משרדי ממשלה על כל תקן שהם היפטרו ממנו ב-75% תקציב קניות מעלות התקן שהם נפטרו ממנו.

שלי יחימוביץ': הצלחנו להוריד את זה, אבל כאן אנחנו רואים את זה מיושם בפועל.

שלי יחימוביץ': זה ממש ממש חמור.

מיקי רוזנטל: בואו ניתן לנציג האוצר להגיב.

מיקי רוזנטל: אחרי שנשמע כמה דברים אולי נבין למה זה לא ויסקונסין לדעתכם.

מיקי רוזנטל: שמעת את כל הדברים החמורים שאמרו פה חברי הכנסת, אני מבקש שתתייחס לגוף הטענות.

<רן רידניק: בוקר טוב לכולם.

<רן רידניק: שמי רן רידניק, רכז תחום תעסוקה באגף התקציבים במשרד האוצר.

<רן רידניק: קודם כול, אנסה לדייק את דבריי במסגרת הדיון.

<רן רידניק: הסיכום על התוכנית הושג במאי 2013, לפני קרוב לשנה.

<רן רידניק: במסגרת הדיון על הסיכום התקציבי לשנים 2013–2014 זה היה חלק מסיכום עם משרד הכלכלה, בהתאם לסדרי העדיפויות שלו, על כמה תוכניות שיופעלו בשירות התעסוקה: שוברי הכשרה מקצועית, רשות מקדמת תעסוקה, הורים יחידים ומעגלי תעסוקה.

<רן רידניק: זה נבע גם מכך שמשרד הכלכלה הבהיר שחשוב לו לתת כלים לשירות התעסוקה לטובת דורשי העבודה וגם בגלל שמשרד האוצר הפנים את זה בסדרי העדיפויות.

<רן רידניק: כמו כן, בגלל שבעבר היו לחצים שאמרו: תנו להם כלים; למה נותנים הכשרות ושוברים לגופים אחרים ולא לשירות התעסוקה.

<רן רידניק: אני חושב שדווקא לכאן ניתן מענה, ואני רואה דבר חיובי שיש תוכנית קיימות וחדשות בשירות התעסוקה בדברים האלה, זה אפילו עונה על דברים שנדרשו בעבר.

<רן רידניק: אכן כן, מפעיל את זה שירות התעסוקה עצמו ולא חיצוני.

<רן רידניק: זה בתקציבו, הוא מנהל, הוא מפעיל וכל נוהל ההפעלה פורט בהרחבה על-ידי המנכ"ל בדיון הקודם, לא ארחיב יותר מדי.

<רן רידניק: כן אגיד שהתוכנית הזאת מאפשרת להרחיב את הטיפול בדורשי העבודה בסיגמנטים שונים – דיברתי על זה שיש הורים יחידים, יש אנשים בצפון, יש שוברים לכלל האוכלוסייה.

<רן רידניק: וגם כאן, עבור מקבלי הבטחת הכנסה חדשים, זה נועד לבחון ולהראות ששירות התעסוקה יודע לבצע טיפול טוב in-house בדורשי העבודה, וזו אכן תוכנית שלו.

<רן רידניק: ארחיב טיפה לגבי התוכנית.

<רן רידניק: היתה כאן אמירה שזה דורש חקיקה, זו הפרטה.

<רן רידניק: זה לא דורש חקיקה, זו לא הפרטה, זו אפילו פעילות קיימת של שירות התעסוקה, פעילות שהוא מבצע ממילא כיום.

<רן רידניק: פשוט, במקום שהוא יבצע את זה ב-X מיליוני שקלים הוא מבצע את זה ב-X פלוס חמישה, פלוס שבעה מיליון שקלים.

<רן רידניק: זו פעילות שהתקיימה ממילא, סדנאות התקיימו ממילא - - -

מיקי רוזנטל: יש שינוי בסדרי העבודה של העובדים?

מיקי רוזנטל: יש שינוי בתכנים של העבודה?

מיקי רוזנטל: אתם דורשים מהעובדים דברים שלא דרשתם מהם בעבר?

<רן רידניק: רק בקשה לי לוועדה, אני אדם שמתבלבל בקלות.

מיקי רוזנטל: אתה לוקח מהם סמכויות?

מיקי רוזנטל: תענה.

<רן רידניק: אענה לכול.

חיים כץ: לא מאמין למה שאתה אומר.

מיקי רוזנטל: אם יש שינוי, אז אתה צריך הסכמה של העובדים.

חיים כץ: לא מאמין.

חיים כץ: חזור שנית.

<רן רידניק: אמרתי שאני אדם פשוט ומתבלבל בקלות, לכן אני מבקש להשלים את דבריי ולאחר מכן - - -

חיים כץ: שמע, באוצר אתה מתבלבל?

יעקב ליצמן: אולי זה חלק מהבלבול, שאתה מביא את זה?

<רן רידניק: מולך אני כבר לא יכול, חבר הכנסת ליצמן.

מיקי רוזנטל: רן, אני מבקש ממך לענות לשאלה.

מיקי רוזנטל: יש שינוי בסמכויות העובדים או לא?

<רן רידניק: אענה בצורה מאוד מסודרת.

<רן רידניק: מנכ"ל השירות ירחיב אחריי, אני מניח.

מיקי רוזנטל: תענה כן או לא, זה לא כל כך מסובך.

מיקי רוזנטל: יש או לא?

<רן רידניק: אני מנסה לענות, כבוד היושב-ראש.

<רן רידניק: אין ולו סמכות שלטונית אחת שנגרעת מעובדי שירות התעסוקה.

<רן רידניק: כל דבר שאתם מוטרדים – בנוגע לשלילות, לסמכויות - לא נשללה ולו סמכות אחת מעובדי שירות התעסוקה.

<רן רידניק: אם אתם רוצים חוות דעת משפטית בנושא הזה, אפשר להביא גם אותה.

<רן רידניק: חברים, אשמח לסיים את דבריי - - -

מיקי רוזנטל: יש אוכלוסייה של מטופלים - - - ?

<רן רידניק: אין כאן ולו סמכות אחת שנגרעה.

מיקי רוזנטל: אני עדיין יושב-ראש הוועדה, ואתה תענה לשאלות.

מיקי רוזנטל: יש שינויים?

מיקי רוזנטל: למשל, סוג מסוים של קהל שהיה מטופל בעבר על-ידי העובדים עובר למישהו אחר?

<רן רידניק: לא.

<רן רידניק: המטופלים מגיעים עדיין ללשכות, הם מקבלים טיפול חדש, נוסף, טוב יותר מאשר הם קיבלו עד כה, אבל בשום מצב לא נגרעת סמכות שלטונית של פקיד השמה עובד שירות התעסוקה.

<רן רידניק: אם תרצו, מנכ"ל השירות ירחיב על זה, אבל יש כאן אמירה שלי לפרוטוקול, אם זה עוזר.

<רן רידניק: אז רק אסיים את דבריי.

<רן רידניק: אין כאן שום סמכות שלטונית חדשה שניתנת למישהו אחר, אין כאן סמכות שלטונית שנלקחת, אין כאן הפרטה, אין צורך בחקיקה.

<רן רידניק: יש כאן ארבעה פרויקטים – ואם אתם רוצים אפשר לקיים דיון על כל הארבעה ואשמח להגיע – שאמורים לתת לשירות התעסוקה מגוון כלים, בהתאם לדרישות משרד הכלכלה וגם הכנסת בעבר וגם גופים אחרים, שאמרו: תראו שזו אכן סוכנות ביצוע.

<רן רידניק: אלה כלים שניתנים להם בשביל להראות שהם סוכנות ביצוע, ואני מקווה שהם יבצעו כהלכה.

<רן רידניק: כולנו ניבחן על כך בהמשך.

<רן רידניק: לגבי תקנים – היתה כאן שאלה לגבי קיצוץ בתקנים.

<רן רידניק: פעם ראשונה שאני שומע על זה.

<רן רידניק: אין אף אחד שקיצץ תקנים בגין התוכנית הזאת.

מיקי רוזנטל: בזמן האחרון קיצצו 23 תקנים או לא?

<רן רידניק: דווקא עם שירות התעסוקה, בהתאם ללחצים של שירות התעסוקה ושל משרד הכלכלה, היה הסכם ריענון משמעותי של כוח אדם.

<רן רידניק: אם מתייחסים לזה, אני חושב שזה תהליך חיובי שיכניס למעלה ממאה עובדים חדשים לשירות התעסוקה.

<רן רידניק: אני מניח שלא מתלוננים על זה.

יעקב ליצמן: קיצון וריענון - ההבדל

מיקי רוזנטל: איך אתם רואים את הפתרון לסכסוך הזה?

מיקי רוזנטל: זאת אומרת, אתם לא מדברים עם העובדים כי אתם חושבים שלא נפגעו זכויותיהם ולפיכך אין עילה לדבר אתם.

מיקי רוזנטל: מבחינת

מיקי רוזנטל: כם, שישבתו ונראה מי יישבר ראשון?

מיקי רוזנטל: זה עכשיו המשחק?

<רן רידניק: שאלה טובה.

<רן רידניק: אני מסכים עם חבר הכנסת כץ, שאנחנו חושבים ששביתה היא כלי לא נכון להתמודד עם הדבר הזה.

<רן רידניק: אנחנו באמת חושבים שהתוכנית הזאת מחזקת את שירות התעסוקה ומחזקת גם את העובדים, היא גורמת להם בסופו של דבר לעבוד בארגון שמוכיח שהוא סוכנות ביצוע וזה רק מחזק את מעמדם.

<רן רידניק: אם נתבקש להגיד משהו, איזושהי הצהרה על כך שמעמדם לא ייפגע, שאף עובד לא יפוטר בשל התוכנית, את זה אפשר לבחון ואפשר להגיד.

<רן רידניק: זה, לטעמי, הפתרון הנכון.

<רן רידניק: אני חושב שבסופו של דבר התוכנית הזאת ועוד שלוש כמותה שאמורות לפעול רק מחזקות את השירות ואת העובדים.

<רן רידניק: אני חושב שיהיה נכון לעובדים ולהנהלה לעבוד יחד על יישום מוצלח של התוכנית הזאת.

מיקי רוזנטל: חבר הכנסת ליצמן, אני נותן לך להגיב כי הגיע תורך.

מיקי רוזנטל: שמעת את נציג האוצר.

יעקב ליצמן: בוא נתחיל מההתחלה.

יעקב ליצמן: האוצר ידע שוועדת העבודה – זה היה אצל חיים בזמנו - נלחמת נגד ויסקונסין.

יעקב ליצמן: אגב, אשמח מאוד אם פקיד האוצר יידע להגיד לי איפה זה ויסקונסין באמריקה.

יעקב ליצמן: לא בטוח שהוא יידע.

יעקב ליצמן: אני לא למדתי ליב"ה.

מיקי רוזנטל: בארצות-הברית הפסיקו עם תוכנית ויסקונסין.

מיקי רוזנטל: הודיעו עכשיו, בזמן האחרון.

אילן גילאון: צריך לשנות את השם ל"פניקס" – זה כמו עוף החול, התוכנית הזאת.

יעקב ליצמן: אל תגיד לי כמה אנשים בניו-יורק מקבלים אבטלה, עזוב.

יעקב ליצמן: השכל היה צריך להיות שאם יש לו רעיון, שיבוא לכנסת בשקט, לפני שמתחילים בכלל, ויגיד שרוצים לחדש, לעשות שינוי.

יעקב ליצמן: לפני העובדים אפילו, לבוא אצלנו.

חיים כץ: הם עשו.

חיים כץ: אתה יודע איזו מלחמה היתה להעביר את זה מוועדת העבודה והרווחה לוועדת הכספים?

מיכל בירן: מבחינתם הם צדקו.

חיים כץ: זה לא הנושא היחיד.

חיים כץ: יש עוד נושאים, בבריאות, שרוצים להעביר לשם.

יעקב ליצמן: היות שיושבות כאן חברות כנסת שהן חברות גם בוועדת הכספים, הם יודעים כמה אני צועק ששם כל דבר זה אוטומטי, לא כמו בוועדה אצלך.

יעקב ליצמן: כולם יודעים את זה, ואני אומר את זה.

יעקב ליצמן: לצערי הרב, אסור להגיד שבוכים על זה, אבל על זה בוכה הנביא - שמה שנכנס כך יוצא.

יעקב ליצמן: אסור שיהיה דבר כזה, כי אחרת הכנסת היא אוטומטית חלק מהממשלה.

יעקב ליצמן: הכיוון הזה מזיק.

יעקב ליצמן: אני בא לכאן בעוד כובע – אני לא מדבר על חברי הכנסת, אני מדבר על שירות התעסוקה.

יעקב ליצמן: הייתי כאן ביום ראשון שעבר, כשהיה הדיון הראשון.

יעקב ליצמן: שאלתי את השר, אם שמתם לב, באילו מקומות מתחילים את תוכנית הפיילוט.

יעקב ליצמן: אתם יודעים ש-60%–70% זה ערים חרדיות.

יעקב ליצמן: חיפשו דרך איך הכנסת, דרך החרדים – חשבו ששם לא כולם יתנגדו כי כביכול יש הרבה שלא עבדים - יכניסו את זה דרך החרדים ואחר כך יכניסו את ויסקונסין גם לאחרים.

יעקב ליצמן: אקריא לכם את היישובים: ביתר, מודיעין – שזה גם קרית ספר, ירושלים, בית שמש, בני ברק, אשדוד, אום אל-פחם, טבריה וחיפה.

יעקב ליצמן: אף מקום מהמקומות האחרים לא הכניסו, רק חרדים.

חיים כץ: חיפה זה חרדים?

מיקי רוזנטל: זה בתכנון.

יעקב ליצמן: חיפה זה חרדים וערבים.

חיים כץ: בכל הארץ יש חרדים, לשמחתנו.

יעקב ליצמן: אבל לא לשמחת חלק מאלה שמציעים את זה.

יעקב ליצמן: תחקרתי אותו ביום ראשון, עד לרגע זה לא קיבלתי שום תשובה איך הוא הגיע למקומות האלה דווקא, ואשמח שהוא יגיד כרגע.

יעקב ליצמן: אם יש קריטריונים, אני רוצה לדעת מה הקריטריונים.

יעקב ליצמן: בזמנו לא הייתי חבר הוועדה, אבל השתתפתי בכמה ישיבות שבהן חיים נלחם נגד ויסקונסין.

יעקב ליצמן: הוא צדק בזה, ויסקונסין צריך להימחק מהעולם.

יעקב ליצמן: גם עכשיו, אין מצב לחדש את זה, אפילו לא כפיילוט.

יעקב ליצמן: ברור לך שהסכסוך עם העובדים, זה לא בכדי שפתאום יש – איך הוא קרא לזה, "ריענון"?

יעקב ליצמן: כל פעם יש לזה שם חדש.

יעקב ליצמן: זה לא שום ריענון, זה קיצוץ לשמו.

יעקב ליצמן: הוא אמר שהוא הביא את זה עוד במאי, בהחלטת הממשלה.

יעקב ליצמן: אני לא חושב שהביאו את ויסקונסין לאישור התקציב, וחיים אתה תעיד על זה, כשהביאו לפנינו את תקציב 2013–2014.

יעקב ליצמן: עד כמה שידוע לי, לא הביאו.

שלי יחימוביץ': כן כן.

שלי יחימוביץ': קראו לזה "יוצאים לעבודה".

חיים כץ: ורצו להעביר את זה לוועדת הכספים.

חיים כץ: הייתי אצל יולי אדלשטיין ועשינו קרבות גדולים ואמרו: זה יבוא לוועדת העבודה והרווחה, לשמחת האוצר.

מיקי רוזנטל: חבר הכנסת ליצמן, מה אתה מציע?

יעקב ליצמן: אני רוצה הסבר על הערים קודם כול.

יעקב ליצמן: אני רוצה שיסביר לי איך הגיעו למקומות האלה.

מיקי רוזנטל: בועז, התבקשת לענות לשאלה קונקרטית.

מיקי רוזנטל: בקצרה, כי זה לא הלב של הדיון שלנו, אבל חשוב לחבר הכנסת ליצמן.

יעקב ליצמן: זה גם חלק מהדיון.

יעקב ליצמן: אנשים רוצים לדעת איך הוא הגיע לזה.

מיקי רוזנטל: המנכ"ל ימסור לך את תשובתו.

מיקי רוזנטל: בבקשה.

<בועז הירש: תודה.

<בועז הירש: אני יכול לענות על עוד כמה נקודות שעלו?

מיקי רוזנטל: כן, בקצרה.

<בועז הירש: רק לסבר את האוזן – אני מבקש להתחיל עם דברי יו"ר הוועד, שאמר שמאז הפגישה האחרונה לא היתה אתו הידברות.

<בועז הירש: ב-20 בינואר אני נפגשתי אתו; ב-23 בינואר יושב-ראש מועצת השירות נפגש אתו.

שלי יחימוביץ': לי זה לא נשמע כמו הידברות.

שלי יחימוביץ': זה נשמע כמו שתי פגישות פורמליות, לא כמו משא ומתן.

<עופר לוי: יותר מזה, זה לפי בקשתי.

<בועז הירש: הראשונה לפי בקשתך.

<בועז הירש: השניה לא.

חיים כץ: תקשיב, אין לך מלחמה עם הוועד, תכניס לך לראש.

חיים כץ: הם שותפים שלך, הם רוצים לעבוד, הם רוצים שתצליח.

חיים כץ: אם הם ייכשלו ויהיו ממורמרים, אתה תיכשל.

חיים כץ: תכניס לך לראש - הם הפרטנרים.

חיים כץ: האוצר מנחית עליך ואתה רוצה לרצות את אדוניך, לצערנו, אבל קח דוגמה מהיו"ר הקודם של שירות התעסוקה.

חיים כץ: הוא עבד עם הוועד, הוא הלך ובא ואמר את אמירותיו ואמר את מה שהוא חושב.

חיים כץ: אם אתה חושב את זה כמו שאתה חושב, אז אתך הסליחה.

<בועז הירש: אני חייב להגיב.

מיקי רוזנטל: אתה תגיב.

מיקי רוזנטל: תאמין לי, פה נותנים לכולם לדבר.

מיקי רוזנטל: מר ליצמן, לא היית פה בפתח הישיבה.

מיקי רוזנטל: שאלת אותי אם שר הכלכלה יודע מה קורה פה.

מיקי רוזנטל: אמרתי שלצערי, לדעתי, זה לא מעניין אותו כי יש לו קרי ביום ויש לו קרי לילה, אבל אין לו שום עניין בנושאי משרדו.

מיקי רוזנטל: הוא לא מתעניין במה שקורה שם, וזה עצוב מאוד.

יעקב ליצמן: אני יכול להגיד לך, אדוני, שהיתה לי שיחה אתו על זה, ועד כמה שידוע לי הוא לא ידע.

מיקי רוזנטל: זה מה שאני אומר – האיש לא מתעסק בענייני משרדו.

מיקי רוזנטל: יש לו כל מיני עניינים אחרים, חשובים יותר כנראה, וזה מצער מאוד.

שלי יחימוביץ': יש לך דרישות לא סבירות מהשר.

שלי יחימוביץ': שיתעסק בעניינים של המשרד שלו, ליצמן?

<בועז הירש: לדברי חבר הכנסת כץ - לגבי הרישא של הדברים, אני חותם לגמרי על החשיבות והשותפות עם הוועד.

<בועז הירש: רק אציין בהיבט הזה שיו"ר מועצת השירות הוליך מהלך הידברות עמוק עם הסתדרות עובדי המדינה עוד בקיץ - -

יעקב ליצמן: עם מי?

<בועז הירש: עם מר אריאל יעקובי.

<בועז הירש: - - מתוך מטרה לקדם את זה.

<בועז הירש: ההנהלה עמדה במלוא המחויבות שלה על פי ההסכם.

<בועז הירש: לצערי, זה לא היה הדדי.

<בועז הירש: לגבי הטענות שהעלתה חברת הכנסת יחימוביץ - הנושא של עם או בלי מכרז הוא בלתי חוקי.

<בועז הירש: כפי שאמר נציג האוצר, התוכנית היא בהתאם לסמכות השירות על פי חוק שירות התעסוקה ועל פי מכרז שהשירות הוציא.

<בועז הירש: אין כאן שום פעילות בלתי חוקית ועוקפת מכרזים של שירות התעסוקה, ואשמח להעביר לך מכתב של היועץ המשפטי.

<בועז הירש: לגבי הטענות שאני לא מגן על השירות מפני הפרטה - אני חושב שמשירות שהעלה כל הזמן טענות על כסף, שאין לו תקציב לקנות נייר טואלט, בשיתוף פעולה עם משרדי האוצר והכלכלה לא רק שהיתה הגדלה תקציבית ניכרת אלא שהיא גם נכנסה לבסיס, וזו תעודת ביטוח משמעותית.

<בועז הירש: לגבי השאלה האם אנחנו ממירים תקנים תמורת מה שנקרא "תקציב רכש" – התשובה היא חד-משמעית לא.

<בועז הירש: לגבי השאלה אם התוכנית טובה או לא טובה מקצועית – התוכנית נכתבה על-ידי העובדים המקצועיים של השירות, בשיתוף פעולה מלא אתם ועם גורמים חיצוניים.

<בועז הירש: יותר מאשמח להראות את הביצועים של התוכנית, ואם התוכנית לא תעמוד במה שהיא קבעה לה מראש, אין לנו שום בעיה גם להגיד שנכשלנו.

<בועז הירש: אי אפשר להצליח בכול.

<בועז הירש: המטרה שלי היא לחזק את השירות במגוון אופנים, כי מדובר בשירות ציבורי חברתי חשוב.

<בועז הירש: אני חושב שהשירות הוא שווה לאין ולאפס ללא העובדים שלו.

<בועז הירש: זה ההון האנושי שלו, זו החשיבות שלו, והמטרה שלנו וכל הפעולות במשך השנתיים שאני בשירות הן רק לחזק את השירות, ובעיקר על-ידי הצינור המרכזי שלו, שזה העובדים.

<בועז הירש: לגבי סוגיית החרדים – הלשכות שנבחרו נבחרו ממגוון רב של טעמים, בין אם זה יכולת ניהולית של מנהלי לשכות, זמינות של צוותים, חלוקה בין המחוזות, הרצון להתנסות בהפעלה בפיילוט בלשכות קטנות, בינוניות וגדולות.

<בועז הירש: חלק מהמקומות שחבר הכנסת ליצמן ציין - וחזרתי על זה גם בפעם הקודמת - דוגמת ערד, למעלה מ-70% מדורשי העבודה שם הם מהמגזר הבדואי.

יעקב ליצמן: הסברתי לך בפעם הקודמת שהם לא גרים בערד, הם באים מהיישובים של הבדואים מסביב.

יעקב ליצמן: הם באים לשם לחתום, אבל הם לא שייכים לערד.

מיקי רוזנטל: ראיתי שיש לכם פילוחים, גם שלחתם לנו, לפי גיל, לפי השכלה וכו'.

מיקי רוזנטל: האם יש לכם מספר כמה חרדים יהיו כלולים בתוכנית הזאת?

מיקי רוזנטל: ניתן את זה לחבר הכנסת ליצמו.

מיקי רוזנטל: או שהוא בצדק או שהוא דואג לשווא, אבל הוא דואג.

יעקב ליצמן: אדוני היושב-ראש, עד לרגע זה, עם כל המילים היפות שהוא אמר - ואני מכבד אותו, חלילה לא תוקף אותו - הוא לא אמר לי איך נבחרו המקומות.

יעקב ליצמן: איזה קריטריונים?

יעקב ליצמן: מה יש בביתר, למשל, שאין בעכו?

<בועז הירש: אתחיל מהסוף.

<בועז הירש: אנחנו לא צופים, כרגע, שמספר החרדים בתוכנית יעלה על 5%, ואני נותן כאן הנחה מרחיבה.

יעקב ליצמן: סתם חבל שתעשה את זה.

יעקב ליצמן: אם משמונה יישובים יש שש ערים חרדיות ואתה אומר שזה לא נותן יותר מ-5% - - -

מיקי רוזנטל: זה לא שש משמונה.

יעקב ליצמן: אדוני, יש את הרשימה לפניי.

מיקי רוזנטל: גם לי יש ניירות.

מיקי רוזנטל: בוא נקרא את הרשימה ונבדוק איזה ערים.

מיקי רוזנטל: בשלב הראשון: ירושלים, בית שמש, בני ברק, טבריה - - -

יעקב ליצמן: עד עכשיו כמעט 100%.

מיקי רוזנטל: לא, בירושלים יש גם חילונים.

יעקב ליצמן: יש גם.

יעקב ליצמן: אבל לא משנה כרגע.

מיקי רוזנטל: בבית שמש יש עדיין חילונים.

יעקב ליצמן: לא אמרתי שאין.

יעקב ליצמן: באיזו עיר אין חילונים?

יעקב ליצמן: אני אומר שבמובהק מחפשים את הערים חרדיות.

יעקב ליצמן: אז טבריה אולי לא כל כך - - -

מיקי רוזנטל: אום אל-פחם בטוח לא.

יעקב ליצמן: תתחיל שורה קודם:

יעקב ליצמן: ביתר - - -

מיקי רוזנטל: יש לי את הרשימה.

מיקי רוזנטל: לשכות גל ראשון: ירושלים, בית שמש, טבריה, אום אל-פחם, עפולה ואשדוד.

מיקי רוזנטל: גל שני: ביתר עלית - - -

יעקב ליצמן: לא ,לא.

אילן גילאון: ליצמן, מה אתה רוצה להוכיח, שזו תוכנית גרועה?

יעקב ליצמן: רציתי להוכיח שלא מחפשים את התוכנית בכלל.

מיקי רוזנטל: הוא רוצה להוכיח שמחפשים את החרדים.

יעקב ליצמן: ברור.

יעקב ליצמן: אגב, ביקשתי, אדוני היושב-ראש, אני רוצה לקראת הדיון הבא שיביא לי אישור ששר התמ"ת, שהוא הממונה עליו, תומך בתוכנית.

מיקי רוזנטל: מיד נתייחס לזה.

מיקי רוזנטל: בבקשה, אדוני.

<בועז הירש: אני רוצה לומר שיש גם דברים שהם דברים רכים, של שיקול דעת ניהולי, בין לשכה א' ללשכה ב'.

<בועז הירש: אמרתי את זה גם בדיון הקודם של תת הוועדה, ואני חוזר ואומר את זה, שהרצון שלנו במסגרת התוכנית הוא להתנסות במתן טיפול למגוון רחב עד כמה שניתן של סוגי קהל, כי האמונה שלי בתוכנית ברמה המקצועית היא שהיא תוכנית חשובה, שהיא תוכנית מקצועית, ואם אוכל ללמוד ממנה ולתת ללקוחות שלי במגזר החרדי שירות טוב יותר, אז השגתי את זה.

מיקי רוזנטל: תודה רבה.

מיקי רוזנטל: אתה רוצה לומר כמה דברים לסיום?

מיקי רוזנטל: אז בקצרה כי אנחנו צריכים לסיים.

<עופר לוי: אני רוצה להתייחס קודם כול לאמירה של נציג האוצר, שמדבר כל הזמן על כך שעובדי שירות התעסוקה צריכים להוכיח את עצמם.

<עופר לוי: את השלב של להוכיח למישהו שאנחנו טובים עברנו מזמן.

<עופר לוי: עובדי שירות התעסוקה הם עובדים טובים והם לא צריכים להוכיח לשום נציג אוצר שהם עובדים טובים, מה גם שאחרי כל ההוכחות האלה אנחנו נוכחים לדעת שרוצים לסגור אותנו.

<עופר לוי: לגבי הנושא של הגדלת תקציב שירות התעסוקה – הגדלת תקציב שירות התעסוקה מגיעה לחברות חיצוניות במיקור חוץ והיא לא הגדלה שמגיעה ישירות לעובדי השירות ולאמצעים שיש לעובדי השירות.

<עופר לוי: לגבי הנושא של איש אוצר שמתווה תוכנית – אני חושב שזה מלמד יותר מכול את הדברים, שאיש אוצר נכנס לנושאים מקצועיים שקשורים לליבת העבודה של שירות התעסוקה.

<עופר לוי: אני רוצה לומר שאנחנו, כעובדי שירות התעסוקה, למרות כל מה שנאמר פה, מחר נפתח את הדלתות ליום אחד ונאפשר רישום של דורשי עבודה חדשים, כי הציבור האחרון שאנחנו רוצים לפגוע בו זה ציבור דורשי העבודה במדינת ישראל.

<עופר לוי: לא בהם אנחנו נלחמים, למענם אנחנו נלחמים.

<עופר לוי: לכן מחר נפתח את הדלתות בבוקר ונעשה פסק זמן של יום אחד, כי זו תחילתו של חודש ויש הרבה דורשי עבודה חדשים שצריכים להיכנס למעגל ואנחנו לא רוצים לפגוע בהם.

<עופר לוי: אמירה אחרונה - אני פונה להנהלת שירות התעסוקה.

<עופר לוי: אנחנו לא מחפשים מלחמות, זו לא המטרה.

<עופר לוי: אנחנו מבקשים מהם לקחת פסק זמן של שבוע שבו כל צד ישהה את הצעדים, ולהיכנס להידברות אמיתית יום-יומית על מנת לנסות לפתור את הבעיות, כי אנחנו לא רוצים לפגוע בדורשי העבודה במדינת ישראל.

<עופר לוי: לגבי ניכויי השכר – במשכורת האחרונה, של חודש ינואר, נוכה לעובדים שלנו סכום משמעותי מהשכר, וזאת על מנת לפגוע בכוח השביתה.

<עופר לוי: החליט יושב-ראש מועצת השירות - - -

<דורון קרני: גם לא בצורה פרופורציונלית.

<עופר לוי: על מנת לשבור את כוח השביתה.

<עופר לוי: אנחנו לא נשברים.

<עופר לוי: אנחנו נעמוד איתנים.

<עופר לוי: תודה.

מיקי רוזנטל: תודה רבה לך.

מיקי רוזנטל: נציג ההסתדרות, רצית להעיר עוד הערה לסיכום?

<דורון קרני: נניח שזה עובד וצריך לשלוח אותו להכשרה מקצועית.

<דורון קרני: לאן ישלחו אותו להכשרה מקצועית?

<דורון קרני: אתם יודעים מה תקציב האגף להכשרה מקצועית במשרד הכלכלה?

<דורון קרני: שלושה מיליון שקלים.

<דורון קרני: צריך לראות את זה, לדעתי, גם את התמונה הכוללת.

אילן גילאון: זה איבוד עשתונות מקצועי.

<דורון קרני: שלושה מיליון שקל.

<דורון קרני: אז יש ועדות ויש חברה חיצונית שבודקת, אבל גם את זה צריך לקחת בחשבון.

<דורון קרני: נניח שזה עובד, לאן הוא ילך?

<דורון קרני: אני אגיד לך לאן הוא ילך - לגופים הפרטיים.

מיקי רוזנטל: אקריא סיכום, אני רוצה שזה יהיה על דעת כל חברי הוועדה.

מיקי רוזנטל: הוועדה דוחה כל ניסיון להפריט את שירות התעסוקה.

מיקי רוזנטל: הוועדה קוראת להנהלה ולאוצר להיענות לבקשת העובדים ולהיכנס אתם למשא ומתן אינטנסיבי של שבוע ימים.

מיקי רוזנטל: הוועדה קוראת לשר הכלכלה להיות מעורב בסכסוך, להבין את משמעויותיו ולהיכנס לעובי הקורה.

מיקי רוזנטל: הוועדה קוראת להסתדרות להיות מעורבת במשא ומתן בין העובדים להנהלה, לסייע לוועד העובדים גם במצוקה הכלכלית שהעובדים נקלעו אליה עקב הגריעה משכרם.

מיקי רוזנטל: מקובל?

שלי יחימוביץ': אפשר להוסיף שאנחנו מתייצבים לצד העובדים.

מיקי רוזנטל: בהחלט.

מיקי רוזנטל: מתייצבים לצד העובדים ומזדהים עם מאבקם.

מיקי רוזנטל: תודה רבה, הישיבה נעולה.